新晴
作者：方岳
朝代：宋

paragraphs: 久雨村仍暝，新晴物自欣。
蝶翎穿戶過，禽哢隔溪聞。
野徑忙穿屐，山泥儘濺裙。
柳垂春寂寂，花落雪紛紛。
半月風雷雹，四郊烟水雲。
畫圖寒不捲，林壑遠難分。
好在魚蝦侶，甘同鳥獸羣。
塢深藏曲折，竈冷鬰氛氳。
野碓多舂藥，山庖少膳葷。
瓶儲徵士粟，澗煮野人芹。
美可冰甆茹，香惟瓦甑醺。
鷹芽長及寸，貓笋重兼斤。
淡泊諳貧味，熹微策睡勳。
意行隨遠近，高卧送朝曛。
原隰桑麻沃，衡門卉木薰。
隠居捐世累，處士應星文。
詩憶春池草，書忘秘閣芸。
桐孫涵古色，柏子吐奇芬。
載籍悲千古，枰棋憖兩軍。
烏藤同寢飯，黄犢了耕耘。
目爲蠅頭眩，肱緣鸛嘴皸。
一科曾不補，四體正須勤。
陋巷瓢供飲，文窮硯待焚。
剛腸猶木彊，皺面自靴紋。
夜帳猿孤憤，山籬犬怒狺。
怪哉空復咄，老矣尚何云。
我亦輕餘子，人誰愛此君。
避喧方匿影，走俗枉勞筋。
日月雙飛鳥，江湖一聚蚊。
相携聊醉去，酒不到劉墳。